CELEX: C2005/171/13
Language: lt
Date: 2005-07-09 00:00:00
Title: Byla C-181/05 Europos Bendrijų Komisijos 2005 m. balandžio 22 d. pareikštas ieškinys Vokietijos Federacinei Respublikai

9.7.2005   
            
            
               LT
            
            
               Europos Sąjungos oficialusis leidinys
            
            
               C 171/7
            
         Europos Bendrijų Komisijos 2005 m. balandžio 22 d. pareikštas ieškinys Vokietijos Federacinei Respublikai
   (Byla C-181/05)
   (2005/C 171/13)
   Proceso kalba: vokiečių
   2005 m. balandžio 22 d. Europos Bendrijų Teisingumo Teisme buvo pareikštas Europos Bendrijų Komisijos, atstovaujamos U. Wölker ir M. Konstantinidis, nurodžiusių adresą dokumentams įteikti Liuksemburge, ieškinys Vokietijos Federacinei Respublikai.
   Europos Bendrijų Komisija Teisingumo Teismo prašo:
   
               —
            
            
               pripažinti, kad Vokietijos Federacinė Respublika neįvykdė savo įsipareigojimų pagal 2000 m. 18 d. Europos Parlamento ir Tarybos direktyvos 2000/53/EB dėl eksploatuoti netinkamų transporto priemonių (1) 3 straipsnio 4 dalį, 5 straipsnio 4 dalį ir 4 straipsnio 2 dalies a punktą, netinkamai perkėlusi šias nuostatas į Vokietijos teisę;
            
         
               —
            
            
               priteisti iš Vokietijos Federacinės Respublikos bylinėjimosi išlaidas.
            
         Ieškinio pagrindai ir pagrindiniai argumentai
   Vokietijos Federacinės Respublikos nutarimo dėl eksploatuoti netinkamų transporto priemonių 1 straipsnio 3 dalies pirmas sakinys prieštarauja Direktyvos 2000/53/EB nuostatoms, kadangi šios direktyvos 3 straipsnio 1 dalis kartu su 2 straipsnio 1 punktu taikoma visoms M1 arba N1 kategorijai priskirtoms transporto priemonėms bei specialiosios paskirties transporto priemonėms. Tačiau Vokietijos nutarimo dėl eksploatuoti netinkamų transporto priemonių nuostatos taikomos tik specialios paskirties transporto priemonėms, kurių leistinas bendras svoris neviršija 3,5 t. Direktyvos 3 straipsnio 4 dalis nustato, kad specialiosios paskirties transporto priemonėms netaikomos nuostatos dėl pakartotinio naudojimo ir naudojimo, tačiau draudimai dėl medžiagų panaudojimo joms taikomi ir toliau. Pažymėtina, kad remiantis šiomis nuostatomis, taikymo sritį apibrėžia galutinio produkto požymiai: taigi jeigu specialios paskirties transporto priemonė, atlikus pakeitimus, atitinka M1 kategorijos požymius, ji būtinai patenka į Direktyvos 2000/53 taikymo sritį. Todėl taikymo apribojimas pagal bendrą svorį pažeidžia direktyvą.
   Pagal Vokietijos nutarimo dėl eksploatuoti netinkamų transporto priemonių 1 straipsnio 3 dalies trečią sakinį, medžiagų draudimas netaikomas „prietaisams, dalims ir kitiems įrengimams, užtikrinantiems specialiąją paskirtį“. Tokios išimties direktyva neapima, kadangi atitinkamos jos nuostatos taikomos visoms medžiagoms ir dalims, kurių pagrindinė paskirtis yra naudojimas transporto priemonėse, kurioms taikoma direktyva, įskaitant specialią paskirtį užtikrinančias medžiagas ir dalis.
   Remiantis Vokietijos nutarimo dėl eksploatuoti netinkamų transporto priemonių 3 dalies 4 dalimi, neatlygintino surinkimo principas netaikomas, jeigu eksploatuoti netinkama transporto priemonė neįregistruota pagal Vokietijos registracijos procedūros nuostatas, jeigu eksploatuoti netinkama transporto priemonė pagal Vokietijos registracijos procedūros nuostatas buvo įregistruota likus mažiau negu mėnesiui iki jos eksploatavimo pabaigos, jeigu nebuvo perduotas transporto priemonės techninis pasas arba jeigu eksploatuoti netinkama transporto priemonė yra M1 ar N1 kategorijoms priskirta transporto priemonė, pagaminta ir licencijuota ne serijinėje gamyboje ir ne vienos pakopos gamybos procese. Šių išimčių direktyva nenumato.
   Vokietijos nutarimo dėl eksploatuoti netinkamų transporto priemonių 8 straipsnio 2 dalis apriboja draudimo dėl medžiagų panaudojimo pagal direktyvos 4 straipsnio 2 dalies a punktą taikymą nuo 2003 m. liepos 1 d. į rinką teikiamoms transporto priemonėms bei jų medžiagoms ir dalims. Tačiau kadangi draudimas dėl medžiagų panaudojimo pagal direktyvą galioja visoms medžiagoms ir dalims, pateiktoms į rinką nuo 2003 m. liepos 1 d., ši Vokietijos nutarimo dėl eksploatuoti netinkamų transporto priemonių nuostata pažeidžia direktyvą. Tai, kad sprendimuose 2002/525 ir 5006/63 buvo numatytos kitos nei iš pradžių direktyvos II priede nustatytos išimtys atsarginėms dalims, negali pateisinti kitokio direktyvos 4 straipsnio 2 dalies a punkto išaiškinimo, kadangi šių išimčių būtinumas paaiškėja tik priėmus direktyvą. Be to, pirmiau nurodytas Vokietijos nuostatos nesuderinamumas vėl iškils, kai baigsis terminuotų išimčių taikymas. Direktyvos tikslai — sumažinti transporto priemonių poveikį aplinkai ir dar labiau vengti atliekų — geriausiai gali būti pasiekiami kuo griežčiau aiškinant 4 straipsnio 2 dalies a punktą.
   
      (1)  OL L 269, p. 34.